**Αθήνα, 15 Μαρτίου 2018**

**Πρόσκληση εκδήλωσης ενδιαφέροντος σε προπονητές/εκπαιδευτικούς Φυσικής Αγωγής για ανάθεση έργου με αντικείμενο την υλοποίηση εκπαιδευτικών δραστηριοτήτων σε ομάδες παιδιών ηλικίας 10-12 ετών, στα πλαίσια του έργου FAIRHAP.**

Η ΑΜΚΕ Δημιουργική Σκέψη Ανάπτυξη (ΔΗ.ΣΚΕ.ΑΝ) , στο πλαίσιο υλοποίησης του έργου FAIRHAP «Fair Play and Happiness through Sports» (Erasmus+, 579709-EPP-1-2016-2-EL-SPO-SCP), καλεί όλους τους ενδιαφερόμενους εκπαιδευτικούς Φυσικής Αγωγής και προπονητές να καταθέσουν αίτηση για την υλοποίηση εκπαιδευτικών δραστηριοτήτων στα πλαίσια του έργου.

Το έργο επικεντρώνεται στην ενίσχυση της ευαισθητοποίησης, σε όσους διδάσκουν αθλητισμό σε παιδιά, σχετικά με τις βασικές ανθρώπινες αξίες. Στόχος είναι μέσα από καινοτόμες και ειδικά διαμορφωμένες εκπαιδευτικές αθλητικές διαδικασίες, να μπορούν να αναγνωρίσουν τις αξίες αυτές και να τις ενσταλάξουν στα παιδιά, μαζί με τη χαρά της συμμετοχής στον αθλητισμό.

Το έργο περιλαμβάνει την διενέργεια εκπαιδευτικών δραστηριοτήτων σε παιδιά ηλικίας 10-12 ετών. Οι εκπαιδευτικοί ΦΑ/προπονητές θα πρέπει να πραγματοποιήσουν 72 ώρες διδασκαλίας/προπόνησης ανά ομάδα παιδιών, εντός περιόδου 24 εβδομάδων το μέγιστο. Κάθε ομάδα θα αποτελείται από 8-10 παιδιά. Το ακριβές πρόγραμμα μαθημάτων θα προκύψει από τη συνεργασία με το προσωπικό της ΔΗΣΚΕΑΝ.

Η διδασκαλία των παιδιών θα γίνει με χρήση μεθοδολογιών που συνδυάζουν ανθρωπιστικές αξίες με τεχνικές δεξιότητες σε ομαδικά αθλήματα, με βάση τις οδηγίες που περιλαμβάνονται στο εκπαιδευτικό υλικό που θα παρασχεθεί στους εκπαιδευτικούς φυσικής αγωγής / προπονητές.

Το εκπαιδευτικό υλικό αποτελείται από το εγχειρίδιο του προγράμματος «120 παιχνίδια για χαρούμενα παιδιά», όπως αυτό αναπτύχθηκε από το πανεπιστήμιο της Ρουμανίας Alexandru Ioan Cuza University of Iași (UAIC), καθώς και από επιπρόσθετο υλικό μαζί με οδηγίες. Το υλικό αφορά θέματα που σχετίζονται με τις αρχές του Ολυμπισμού και τα Ολυμπιακά ιδεώδη, όπως τα βασικά ανθρώπινα δικαιώματα, την πολυπολιτισμικότητα, την καταπολέμηση του ρατσισμού, θέματα ξενοφοβίας, την ισότητα των φύλων, τις κοινωνικές ανισότητες και τον κοινωνικό αποκλεισμό, την επιθετική συμπεριφορά και τη βία στον αθλητισμό, την αποδοχή ηθικών, κοινωνικών και αθλητικών κανόνων, την χαρά μέσα από το παιχνίδι, καθώς και τη συνύπαρξη οικολογικής συνείδησης και άσκησης. Το εκπαιδευτικό υλικό αναπτύσσει επίσης πλάνα μαθημάτων ώστε να χρησιμοποιηθούν κατά τις εκπαιδευτικές δραστηριότητες του προγράμματος.

Οι προπονητές που θα εκπαιδεύσουν τις ομάδες των παιδιών θα παρακολουθήσουν σεμινάριο διάρκειας 2 ημερών πριν την έναρξη των μαθημάτων προς τα παιδιά, που θα διοργανωθεί από την ΔΗΣΚΕΑΝ.

Μετά την ολοκλήρωση των δραστηριοτήτων θα πραγματοποιηθεί ανοιχτό τουρνουά 2 ημερών με τη συμμετοχή των παιδιών και των προπονητών τους.

Σε όλη τη διάρκεια του έργου θα υπάρχει άμεση συνεργασία με το προσωπικό της ΔΗΣΚΕΑΝ.

Δικαίωμα συμμετοχής έχουν φυσικά πρόσωπα που δραστηριοποιούνται στο αντικείμενο του έργου. Οι υποψήφιοι θα πρέπει να διαθέτουν: α) πτυχίο Φυσικής Αγωγής της ημεδαπής ή ισότιμου πτυχίου ομοταγών και αναγνωρισμένων τμημάτων της αλλοδαπής και β) αποδεδειγμένη εμπειρία τουλάχιστον 7 ετών σε προπόνηση ομαδικών αθλημάτων ή διδασκαλία Φυσικής Αγωγής. Η εμπειρία θα παρουσιάζεται σε βιογραφικό σημείωμα και θα αποδεικνύεται με βεβαίωση προϋπηρεσίας- καλής εκτέλεσης ή με τις σχετικές συμβάσεις ή με υπεύθυνη δήλωση στην οποία αναφέρεται απαραιτήτως ο τίτλος και ο χρόνος εκτέλεσης του έργου και ο εργοδότης.

Ο προϋπολογισμός της δαπάνης για το έργο είναι 15 ευρώ/ώρα (πλέον ΦΠΑ).

Αποστολή βιογραφικών **ηλεκτρονικά**, έως **Παρασκευή, 30 Μαρτίου, 2018,** ώρα **13:00**, στη διεύθυνση dpapakon7@yahoo.gr .